PMIndiaData/PMIndiaSum huggingface dataset:
200 ஆண்டுகளாக தொடர்ந்து வெளிவரும் மும்பை சமாச்சார் நாளிதழின் த்விஷதாப்தி மகோத்சவத்தில் பிரதமர் பங்கேற்பு

மும்பையில் இன்று நடைபெற்ற மும்பை சமாச்சார் நாளிதழின் த்விஷதாப்தி மகோத்சவத்தில் பிரதமர் திரு நரேந்திர மோடி கலந்து கொண்டார். இந்த நிகழ்வைக் குறிக்கும் வகையிலான நினைவு அஞ்சல் தலையையும் அவர் வெளியிட்டார். வரலாற்றுச் சிறப்புமிக்க நாளிதழின் 200-வது ஆண்டை முன்னிட்டு மும்பை சமாச்சாரின் பத்திரிக்கையாளர்கள், ஊழியர்கள் மற்றும் வாசகர்களுக்கு பிரதமர் வாழ்த்து தெரிவித்தார். இந்த இரண்டு நூற்றாண்டுகளில் பல்வேறு தலைமுறைகளுக்கு மும்பை சமாச்சார் குரல் கொடுத்திருப்பதாகக் கூறி, அவர் பாராட்டு தெரிவித்தார்.‌ மகாத்மா காந்தி மற்றும் சர்தார் பட்டேல் இருவரும் மும்பை சமாச்சாரை மேற்கோள் காட்டுவார்கள் என்று குறிப்பிட்ட பிரதமர், இந்த நாளிதழின் 200-ஆவது ஆண்டு, இந்தியாவின் 75-ஆவது சுதந்திர ஆண்டுடன் இணைந்திருப்பது மகிழ்ச்சியளிப்பதாகக் கூறினார். மும்பை சமாச்சார் என்பது செய்தி ஊடகம் மட்டுமல்ல, ஓர் பாரம்பரியம், என்றார் அவர். மும்பை சமாச்சார் தொடங்கப்பட்டபோது அடிமைத்தனம் ஆழமாக இருந்ததை நினைவுகூர்ந்த பிரதமர், அன்றைய காலகட்டத்தில் குஜராத்தி போன்ற இந்திய மொழியில் ஒரு பத்திரிக்கையைத் தொடங்குவது அவ்வளவு எளிதான காரியமல்ல என்றும், அந்த யுகத்திலும் மொழியியல் இதழியலை மும்பை சமாச்சார் விரிவுபடுத்தியது என்றும் தெரிவித்தார். செய்தியைக் கொண்டு செல்வது, மக்களுக்கு விழிப்புணர்வை ஏற்படுத்துவதுதான் பத்திரிக்கைகள் மற்றும் ஊடகத்தின் பணி என்று கூறிய பிரதமர், சமூகத்திலும் அரசிலும் ஏதேனும் குறைபாடுகள் இருந்தால், அவற்றைச் சுட்டிக் காட்டுவதும் இவற்றின் பொறுப்பு என்றார். விமர்சனம் செய்வதற்கு ஊடகத்திற்கு எவ்வளவு உரிமை இருக்கிறதோ, நேர்மறையான செய்திகளை முன்னெடுத்துச் செல்வதிலும் அதற்கு சம அளவு முக்கியத்துவம் உள்ளது. கடந்த இரண்டு ஆண்டுகளில் கொரானா காலகட்டத்தின் போது நாட்டு நலனுக்காக கர்மயோகிகளைப் போல பத்திரிக்கையாளர்கள் பணியாற்றியது, என்றும் நினைவில் கொள்ளப்படும் என்று பிரதமர் தெரிவித்தார். டிஜிட்டல் வாயிலாக பணம் செலுத்தும் முறை, தூய்மை இந்தியா உள்ளிட்ட முன்முயற்சிகளை ஊக்கப்படுத்துவதில் ஊடகத்தின் பங்களிப்பையும் அவர் பாராட்டினார். “ஆயிரக்கணக்கான ஆண்டுகளாக சமூக அமைப்பின் ஒரு பகுதியாக ஆரோக்கியமான விவாதம், ஆரோக்கியமான விமர்சனம் மற்றும் சரியான பகுத்தறிவை நாம் பின்பற்றி வருகிறோம். மிகவும் கடினமான சமூக தலைப்புகளில் வெளிப்படையான மற்றும் ஆரோக்கியமான விவாதங்களை நாம் நடத்துகிறோம். இந்தியாவின் இந்த நடைமுறையை நாம் வலுப்படுத்த வேண்டும்”, என்று அவர் கூறினார். திரு ஃபர்துன்ஜீ மர்ஸ்பாஞ்ஜி என்பவரால் ஜூலை 1, 1822 அன்று மும்பை சமாச்சார், வார இதழாக அச்சாகத் தொடங்கியது. பிறகு 1832-ஆம் ஆண்டு, தினசரியாக அது மாறியது. 200 ஆண்டுகளாக இந்த பத்திரிக்கை தொடர்ந்து வெளிவருகிறது.
எகிப்தில் நடந்த பயங்கரவாதத் தாக்குதலுக்கு பிரதமர் கடும் கண்டனம்

எகிப்தில் வழிபாட்டு இடம் ஒன்றில் நடைபெற்ற பயங்கரவாதத் தாக்குதல் குறித்து பிரதமர் திரு. நரேந்திர மோடி கடும் கண்டனம் தெரிவித்துள்ளார். இந்த தாக்குதல் காட்டுமிராண்டித் தனமான தாக்குதல் என்ற பிரதமர், இதில் உயிரிழந்த அப்பாவி மக்களுக்கு தனது ஆழ்ந்த இரங்கலை தெரிவித்துக் கொள்வதாக குறிப்பிட்டுள்ளார். எந்த வகை பயங்கரவாதமாக இருந்தாலும் அதற்கு எதிராக போராட எகிப்திற்கு இந்தியா தடையற்ற ஆதரவை வழங்குவதாக அறிவித்தார். “எகிப்தில் வழிபாட்டு இடத்தில் நடைபெற்ற காட்டுமிராண்டித்தனமான தாக்குதலுக்கு கடும் கண்டனம் தெரிவித்துக் கொள்கிறேன். இந்த தாக்குதலில் பலியானவர்களுக்கு எமது ஆழ்ந்த இரங்கல்கள். அனைத்து வகையான பயங்கரவாத்த்தையும் எதிர்த்து போராட எகிப்திற்கு இந்தியா உறுதியான ஆதரவு அளிக்கும். எகிப்து மக்களுக்கும் எகிப்து அரசுக்கும் இந்தியா உறுதுணையாக இருக்கும்” என்று பிரதமர் குறிப்பிட்டுள்ளார்.
2017-18 முதல் 2019-20 வரையிலான காலத்தில் நாடு முழுவதற்குமான வெள்ள நிர்வாக பணிகள் மற்றும் எல்லைப் பகுதிகளுக்கான நதிநீர் நிர்வாக செயல்பாடுகள் மற்றும் பணிகளுக்கு மத்திய அமைச்சரவை ஒப்புதல்

2017-18 முதல் 2019-20 வரையிலான காலத்தில் நாடு முழுவதற்குமான வெள்ள நிர்வாக பணிகள் மற்றும் எல்லைப் பகுதிகளுக்கான நதிநீர் நிர்வாக செயல்பாடுகள் மற்றும் பணிகளுக்கான “வெள்ள நிர்வாகம் மற்றும் எல்லைப் பகுதிகள் திட்டத்திற்கு” பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவை கூட்டத்தில் ஒப்புதல் அளிக்கப்பட்டது. இதற்கான மொத்த ஒதுக்கீடு ரூ.3,342 கோடி. பயன்கள்: வெள்ள நிர்வாகம், மண் அரிப்புத் தடுப்பு மற்றும் கடல் அரிப்பு தடுப்பை நாடு முழுவதும் தீவிரமாக செயல்படுத்துவதற்கு இந்தத் திட்டம் உதவும். வெள்ளம் மற்றும் அரிப்புகளிலிருந்து நகரங்கள், கிராமங்கள், தொழிற்சாலைகள், தொலைத் தொடர்பு சாதனங்கள், விவசாய நிலங்கள், அடிப்படைக் கட்டமைப்பு வசதிகள் ஆகியவை பாதுகாக்கப்படும்.
வெளிநாட்டு முதலீட்டாளருக்கு நிரந்தர குடியிருப்போர் அந்தஸ்து வழங்குவதற்கு மத்திய அமைச்சரவை ஒப்புதல்

மத்திய அரசு அவ்வப்போது அறிவிக்கை செய்யும் அந்நிய நேரடி முதலீட்டுக் கொள்கையில் குறிப்பிடப்பட்டுள்ள நிபந்தனைகளுக்கு உட்பட்டு வெளிநாட்டு முதலீட்டாளருக்கு நிரந்தர குடியிருப்போர் அந்தஸ்து வழங்குவதற்கு பிரதமர் திரு நரேந்திர மோடி தலைமையிலான மத்திய அமைச்சரவை இன்று ஒப்புதல் அளித்தது. இந்த திட்டம் இந்தியாவில் அந்நிய முதலீட்டை ஊக்குவித்து இந்தியாவில் தயாரிப்போம் திட்டத்துக்கு உறுதுணையாக இருக்கும். இத்திட்டத்தின்படி விசா குறிப்பேட்டில் தேவையான பிரிவுகள் சேர்க்கப்பட்டு வெளிநாட்டு முதலீட்டாளர்களுக்கு நிரந்தர குடியிருப்பு அந்தஸ்து வழங்க வகை செய்யப்படும். நிரந்தரக் குடியிருப்பு அந்தஸ்து 10 ஆண்டுகாலத்துக்கு பலமுறை உள்நுழையும் உரிமையுடன் வழங்கப்படும். இந்த அந்தஸ்தைப் பெற்றிருப்போர் எவ்வித முறைகேட்டுக்கும் ஆளாகாத நிலையில் இந்தப் 10 ஆண்டுகாலம் அடுத்த 10 ஆண்டுகளுக்கும் நீட்டிக்கப்படும். ஏற்கனவே நிர்ணயிக்கப்பட்டுள்ள நிபந்தனைகளை நிறைவு செய்யும் வெளிநாட்டு முதலீட்டாளர், அவரது வாழ்க்கைத்துணை, அவரைச் சார்ந்தோருக்குப் பொருந்தும். இந்த திட்டத்தைப் பயன்படுத்திக் கொள்ள வெளிநாட்டு முதலீட்டாளர் குறைந்த பட்சம் ரூ 10 கோடி முதலீட்டை 18 மாத காலத்திற்குள் கொண்டுவர வேண்டும் அல்லது ரூ. 25 கோடி முதலீட்டை 36 மாத காலத்திற்குள் கொண்டுவர வேண்டும். மேலும் இந்த வெளிநாட்டு முதலீடு காரணமாக குறைந்தது 20 இந்தியக் குடிமக்கள் ஒவ்வொரு நிதி ஆண்டும் வேலை வாய்ப்பு பெற வேண்டும். தொடக்கமாக 10 ஆண்டு காலத்துக்கு நிரந்தர குடியிருப்பு அந்தஸ்து பலமுறை உள்நுழைவு வசதியுடன் வழங்கப்படும். இதனை மேலும் 10 ஆண்டுகளுக்கு புதுப்பித்துக் கொள்ள முடியும். இந்த அந்தஸ்து பல முறை உள்வரும் விசாவாக பயன்படும், இவ்வளவு காலம் தங்கியிருக்க வேண்டும் என்ற நிர்ப்பந்தம் ஏதும் இருக்காது. மேலும் இந்த அந்தஸ்து பெற்றவர்கள் பல்வேறு பதிவுகளிலிருந்து விலக்க அளிக்கப்படுவார்கள். இந்த அந்தஸ்து பெற்றவர்கள் தாங்கள் தங்கியிருப்பதற்காக ஒரு குடியிருப்பு சொத்திளை வாங்கிக் கொள்ள அனுமதிக்கப்படுவார்கள். இந்த அந்தஸ்து பெற்றவரின்“ வாழ்க்கைத்துணை அல்லது அவரைச் சார்ந்திருப்போர் தனியார்துறையில் வேலை செய்யவோ அல்லது படிப்பு மேற்கொள்ளவோ அனுமதிக்கப்படுவார்கள்.
பாலியில் ஜி-20 மாநாட்டின் போது சிங்கப்பூர் பிரதமருடன் பிரதமர் சந்திப்பு

பாலியில் ஜி-20 உச்சி மாநாட்டின் பொது பிரதமர் திரு நரேந்திர மோடி சிங்கப்பூர் பிரதமர் மேதகு திரு. லீ சியென் லூங்கை இன்று சந்தித்தார். கடந்த ஆண்டு ரோமில் நடந்த ஜி-20 உச்சி மாநாட்டின் போது பிரதமர் லீயை சந்தித்ததை அவர் நினைவு கூர்ந்தார். செப்டம்பர் 2022 இல் புதுதில்லியில் நடைபெற்ற இந்தியா-சிங்கப்பூர் அமைச்சர்கள் வட்டமேஜை கூட்டத்தின் தொடக்க அமர்வு உட்பட இந்தியாவிற்கும் சிங்கப்பூருக்கும் இடையிலான வலுவான உத்திசார் ஒத்துழைப்பு மற்றும் வழக்கமான உயர்மட்ட அமைச்சர்கள் மற்றும் நிறுவன தொடர்புகள் குறித்து இரு பிரதமர்களும் விவாதித்தினர். இரு நாடுகளுக்கும் இடையே வர்த்தகம் மற்றும் முதலீடு தொடர்பான இணைப்புகளை, குறிப்பாக ஃபின்டெக் (நிதி சார் தொழில்நுட்பம்), புதுப்பிக்கத்தக்க எரிசக்தி, திறன் மேம்பாடு, சுகாதாரம் மற்றும் மருந்துத் துறைகளில், மேலும் விரிவுபடுத்துவதற்கான உறுதிப்பாட்டை இரு தலைவர்களும் மீண்டும் வலியுறுத்தினர். பசுமைப் பொருளாதாரம், உள்கட்டமைப்பு, டிஜிட்டல் மயமாக்கல் உள்ளிட்ட பல்வேறு துறைகளில் முதலீடு செய்யவும், இந்தியாவின் தேசிய உள்கட்டமைப்பு மேம்பாட்டு வழிமுறை, சொத்துக்கள் மூலம் வருவாய் ஈட்டும் திட்டம் மற்றும் விரைவு சக்தி திட்டம் ஆகியவற்றைப் பயன்படுத்திக் கொள்ளமாறு சிங்கப்பூருக்கு பிரதமர் மோடி அழைப்பு விடுத்தார். இரு தலைவர்களும் சமீபத்திய உலகளாவிய மற்றும் பிராந்திய மேம்பாடு குறித்த தங்களின் கருத்துகளை பரிமாறிக் கொண்டனர். இந்தியாவின் கிழக்கை உற்று நோக்குங்கள் கொள்கையில் சிங்கப்பூரின் பங்கையும், 2021-2024 வரையிலான ஆசியான்-இந்திய உறவுகளின் ஒருங்கிணைப்பாளராக சிங்கப்பூரின் பங்கையும் பிரதமர் மோடி பாராட்டினார். இந்தியா-ஆசியான் பன்முக ஒத்துழைப்பை மேம்படுத்துவதற்காக இணைந்து பணியாற்றுவதற்கான தங்கள் விருப்பத்தை இரு தலைவர்களும் மீண்டும் வலியுறுத்தினர்.
ஈஸ்டர் திருநாளை முன்னிட்டு பிரதமர் நாட்டு மக்களுக்கு வாழ்த்த

ஈஸ்டர் திருநாளை முன்னிட்டு பிரதமர் திரு. நரேந்திர மோடி நாட்டு மக்களுக்கு வாழ்த்து தெரிவித்துள்ளார். பிரதமர் தனது வாழ்த்துச் செய்தியில், “சிறப்புமிக்க ஈஸ்டர் திருநாளை முன்னிட்டு உங்கள் ஒவ்வொருவருக்கும் நல்வாழ்த்துகள். இயேசுபிரானின் உன்னதமான சிந்தனைகளை, குறிப்பாக ஏழைகளுக்கும், வறியவர்களுக்கும் அதிகாரம் அளிக்க வேண்டும் என்ற அவரது உறுதியான கடப்பாட்டை நினைவு கூர்வோம். இந்த ஈஸ்டர் பண்டிகை, கொவிட்-19 தொற்றிலிருந்து வெற்றிகரமாக மீண்டு வருவதற்கும், ஆரோக்கியமான புவியை உருவாக்குவதற்கும் நமக்கு கூடுதல் வலிமையை அளிக்கட்டும்” என்று கூறியுள்ளார்.
சங்கீத நாடக அகடாமி கலைஞர்கள் குழு பிரதமருடன் சந்திப்பு

சங்கீத நாடக அகடாமி கலைஞர்கள் குழு பிரதமர் திரு. நரேந்திர மோடியை இன்று சந்தித்தனர். சங்சீத நாடக அகடாமி தலைவர் திரு. சேகர் சென், பண்டித பிர்ஜூ மகராஜ், பண்டித விஸ்வமோகன் பட், பண்டித அஜாய் சக்ரவர்த்தி, திருமதி. அருணா சாய்ராம், திரு. அதுல் திவாரி ஆகியோர் இக்குழுவில் இடம் பெற்றிருந்தனர்.
டாக்டர் ஷியாமா பிரசாத் முகர்ஜி நினைவு தினத்தை முன்னிட்டு பிரதமர் அஞ்சலி

டாக்டர் ஷியாமா பிரசாத் முகர்ஜி அவர்களின் நினைவு தினத்தன்று பிரதமர் திரு. நரேந்திர மோடி அவருக்கு அஞ்சலி செலுத்தினார். “டாக்டர் ஷியாமா பிரசாத் முகர்ஜி அவர்களின் நினைவு தினத்தன்று அவரை நான் நினைவு கூர்கிறேன். அவர் இந்திய நாட்டிற்கு ஆற்றியுள்ள அருந்தொண்டினை என்றும் மறக்க முடியாது”, என்று பிரதமர் கூறியுள்ளார்.
மத்திய பணியாளர் தேர்வாணையம் மற்றும் மொரீசியஸ் பணியாளர் தேர்வாணையம் இடையிலான புரிந்துணர்வு ஒப்பந்தத்துக்கு மத்திய அமைச்சரவை ஒப்புதல்

பிரதமர் திரு.நரேந்திர மோடி தலைமையில் நடந்த மத்திய அமைச்சரவைக் கூட்டத்தில், மத்திய பணியாளர் தேர்வாணையம் மற்றும் மொரீசியஸ் பணியாளர் தேர்வாணையம் இடையிலான புரிந்துணர்வு ஒப்பந்தத்துக்கு ஒப்புதல் வழங்கியுள்ளது. இந்த ஒப்பந்தம் இரு தேர்வாணையங்களுக்கும் இடையிலான நல்லுறவை மேலும் வலுப்படுத்தும். பணியாளர் நியமனத்தில் இருதரப்பும் தங்களது அனுபவம் மற்றும் நிபுணத்துவத்தை பகிர்ந்து கொள்ள பெரிதும் உதவும். இரு நாடுகளின் பணியாளர் தேர்வாணையங்களின் இடையிலான இணைப்பை இது மேம்படுத்தும். இரு ஆணையங்களுக்கு இடையிலான ஒத்துழைப்பை இந்த ஒப்பந்தம் வரையறுக்க உதவும். ஒத்துழைப்பின் அம்சங்கள் பின்வருமாறு. 1. மத்திய பணியாளர் தேர்வாணையம் மற்றும் மொரிசீயஸ் தேர்வாணையம் ஆகியவற்றின் செயல்பாடு, பணியாளர் நியமனம் மற்றும் தேர்வு முறைகளில் நவீன அணுகுமுறையைப் பின்பற்றுவது குறித்த பகிர்தல். 2. ரகசியம் அல்லாத புத்தகங்கள், கையேடுகள், ஆவணங்கள் உள்ளிட்ட நிபுணத்துவம் மற்றும் தகவல்களை பகிர்ந்து கொள்ளுதல். 3. எழுத்து தேர்வுக்கான ஆயத்தம், கணினி சார்ந்த தேர்வுகள் மற்றும் ஆன்லைன் தேர்வுகளை நடத்துவதில் தகவல் தொழில்நுட்பத்தை பயன்படுத்துவது பற்றிய நிபுணத்துவத்தை பகிர்ந்து கொள்ளுதல். 4. விண்ணப்பங்களை விரைவாக ஆய்வு செய்து, முடிவெடுக்க ஒற்றைச்சாளர முறை அனுபவங்களை பகிர்தல். 5. இயல்பான தேர்வு முறைகளில் காணப்படும் பல்வேறு நடைமுறைகள் குறித்த அனுபவம் மற்றும் நிபுணத்துவத்தை பகிர்ந்து கொள்ளுதல். 6. ஆணையங்களின் செயலகங்கள் மற்றும் தலைமையகங்களின் அதிகாரிகளுக்கு பயிற்சி அமர்வுகளை ஏற்பாடு செய்வது. 7. அளிக்கப்பட்டுள்ள அதிகாரத்துக்கு உட்பட்டு, பணியிடங்களுக்கான நியமனம் குறித்த அரசின் முகமைகள் மேற்கொள்ளும் நடைமுறைகள் மற்றும் விதிமுறைகளை கையாளுவதில் அனுபவங்களை பகிர்ந்து கொள்ளுதல். பின்புலம்; கடந்த காலங்களில் மத்திய பணியாளர் தேர்வாணையம், கனடா, பூடான் ஆகிய நாடுகளின் பணியாளர் தேர்வாணையங்களுடன் ஏற்கனவே புரிந்துணர்வு ஒப்பந்தங்களை செய்து கொண்டுள்ளது. கனடாவுடனான ஒப்பந்தம் 15.3.2011 முதல் 14.4.2014 வரை செயல்பாட்டில் இருந்தது. பூடானின் ராயல் சிவில் பணியாளர் தேர்வாணையத்துடனான ஒப்பந்தம் 2005-ம் ஆண்டு நவம்பர் 10-ம்தேதி கையெழுத்தாகி மூன்று ஆண்டுகளுக்கு செயல்பாட்டில் இருந்தது. அது 2011-ம் ஆண்டு செப்டம்பர் 9-ம் தேதி புதுப்பிக்கப்பட்டு, மேலும் மூன்றாண்டுகளுக்கு நீட்டிக்கப்பட்டு, 2014-ம் ஆண்டு செப்டம்பர் 8-ம் தேதி காலாவதி ஆனது. ஒப்பந்தங்களின் மூலம், பூடான் ராயல் சிவில் தேர்வாணைய அதிகாரிகளுக்கு பயிற்சிகளை மத்திய தேர்வாணையம் அளித்தது. அண்மையில், பூடானுடன் மூன்றாவது முறையாக 29.5.2017 அன்று புரிந்துணர்வு ஒப்பந்தம் மூன்றாண்டு காலத்துக்கு செல்லுபடி ஆகும் வகையில்,கையெழுத்தாகியது.
“உயர்கல்வியில் இந்தியா – ஜெர்மனி இடையேயான ஒப்பந்தத்தில் திருத்தம்” – மத்திய அமைச்சரவை ஒப்புதல்

உயர்கல்வியில் இந்தியா – ஜெர்மனி இடையேயான ஒப்பந்தத்தில் சில திருத்தங்களை கொண்டுவருவதற்கு இந்தியாவும் ஜெர்மனியும் மேற்கொண்ட கூட்டு அறிவிப்புக்கு பிரதமர் திரு. நரேந்திர மோடி தலைமையிலான மத்திய அமைச்சரவைக் குழு ஒப்புதல் அளித்துள்ளது. இந்த கூட்டு அறிவிப்பு நோக்கத்தில் கையெழுத்திடுவதன் மூலம் “உயர்கல்வியில் இந்தியா – ஜெர்மனி இடையேயான ஒப்பந்தம்” என்ற தலைப்பில் இருந்து வினை முறைத் திறம் என்ற வார்த்தை நீக்கப்படும். இத்திட்டத்திற்கான நிதி வழங்கும் காலம் 2015-19 லிருந்து 2016-20 ஆக மாற்றப்படும். (ஜூலை 1, 2016 முதல் ஜூன் 30, 2020) கூட்டு அறிவிப்பு நோக்கத்தில் இரு நாடுகளில் உள்ள உயர்கல்வி நிறுவனங்கள் கல்வி, ஆராய்ச்சி மற்றும் திறன் மேம்பாடு ஆகிய துறைகளில் புதிய முயற்சிகளை மேம்படுத்த உதவும். ஆசிரியர்களின் வளர்ச்சிக்கு பலன் அளிப்பதுடன் இந்தியாவிற்கு சவாலாக கண்டறிப்பட்டுள்ள முக்கியத் துறைகளில் மேம்பட்ட ஆய்வை ஊக்குவிக்கும். ••••••
இந்தியா மற்றும் கனடா இடையே ஆராய்ச்சியை செம்மைப்படுத்துதல் மற்றும் தொழில்துறை – கல்வித் துறை கூட்டு முயற்சியில் ஒருமுகப்படுத்திய கவனம் செலுத்துவது தொடர்பான பங்கேற்புகளை ஊக்குவித்து வளர்ப்பதற்காக புரிந்துணர்வு ஒப்பந்தம் (MoU) குறித்து அமைச்சரவையில் தகவல் சமர்ப்பிப்பு

பிரதமர் திரு. நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில், இந்தியா மற்றும் கனடா இடையிலான புரிந்துணர்வு ஒப்பந்தம் (MoU) குறித்த விவரங்கள் தெரிவிக்கப்பட்டன. இந்த ஒப்பந்தம் புதுடெல்லியில் 2018 பிப்ரவரி 21 ஆம் தேதி கையெழுத்தானது. இந்தப் புரிந்துணர்வு ஒப்பந்தம், ஆராய்ச்சியை செம்மைப்படுத்துதல் மற்றும் தொழில் துறை – கல்வித் துறையில் இந்தியா மற்றும் கனடா இடையே கூட்டு முயற்சிகளில் பங்கேற்புகளை ஊக்குவித்து வளர்ப்பதில் ஒருமுகப்படுத்திய கவனத்தை செலுத்துவதை நோக்கமாகக் கொண்டுள்ளது. இரு நாடுகளிலும் புதுமை சிந்தனைகளை அதிகரிக்கும் வகையில் இந்த ஒப்பந்தம் உள்ளது. திறமைகளை பகிர்ந்து கொள்வதற்கான கூட்டு முயற்சியை ஊக்குவிப்பது இந்தப் பங்களிப்பில் முக்கிய அம்சமாக இருக்கும். இந்தியா மற்றும் கனடா ஆராய்ச்சியாளர்கள் பட்டப் படிப்பு அளவில் கல்வி ஆராய்ச்சி பகிர்வுகள் செய்து கொள்ளவும், இரு நாடுகளிலும் தொழில் துறை – கல்வித் துறை ஒத்துழைப்பை உருவாக்கவும் இந்தப் புரிந்துணர்வு ஒப்பந்தம் வகை செய்கிறது. பட்டப் படிப்பு அளவிலான கல்வி ஆராய்ச்சிப் பகிர்தல் திட்டத்தின் கீழ் , அறிவியல், தொழில்நுட்பம், பொறியியல் மற்றும் கணிதத்தில் (STEM) மூன்றாண்டு காலத்தில் 110 மாஸ்டர் மற்றும் பி.எச்டி மாணவ ஆராய்ச்சியாளர்களுக்கு ஆதரவு அளிக்க இரு தரப்பாரும் உத்தேசித்துள்ளன. இந்தியாவில் தகுதியான பல்கலைக்கழகங்களில் இருந்து இவர்கள் கனடா பல்கலைக்கழக ஆராய்ச்சி ஆய்வகங்களில் 12 முதல் 24 வார கால ஆராய்ச்சிகளை மேற்கொள்ளலாம். கனடா பல்கலைக்கழகங்களில் இருந்து இதே எண்ணிக்கையிலான ஆராய்ச்சியாளர்கள் இந்தியாவில் தகுதியான பல்கலைக்கழகங்களில் ஆராய்ச்சி ஆய்வகங்களில் 12 முதல் 24 வாரங்கள் ஆராய்ச்சியில் பங்கேற்பார்கள். எல்லை கடந்த தொழில் துறை – கல்வித் துறை ஒத்துழைப்புத் திட்டத்தின் கீழ், 40 மாஸ்டர்ஸ் மற்றும் பி.எச்டி. ஆராய்ச்சி மாணவர்கள் மூன்றாண்டு காலத்துக்கு 16 முதல் 24 வாரங்கள் வரையில் தொழில் துறை பங்காளராக உள்ள நிறுவனங்களில் ஆராய்ச்சி மேற்கொள்ளலாம். இந்திய மாணவர்கள் கனடா நிறுவனங்களிலும், கனடா மாணவர்கள் இந்திய நிறுவனங்களிலும் இந்த ஆராய்ச்சியை மேற்கொள்ளலாம். புதிய அறிவார்ந்த விஷயங்களை உருவாக்குதல், கூட்டு அறிவியல் வெளியீடுகள், தொழில்துறை அனுபவம், IP உருவாக்கல் போன்றவற்றுக்கு இந்த கூட்டு முயற்சி உதவும் என்று எதிர்பார்க்கப் படுகிறது. அறிவியல், தொழில்நுட்பம் மற்றும் புதுமை சிந்தனை ஒத்துழைப்பில் கனடாவுடன் நீண்ட காலமாக உள்ள உறவை மேலும் பலப்படுத்துவதாக இந்தப் புரிந்துணர்வு ஒப்பந்தம் இருக்கும்.
திரு. குந்தன் ஷா மறைவிற்கு பிரதமர் இரங்கல்

திரு. குந்தன் ஷா மறைவிற்கு பிரதமர் திரு. நரேந்திர மோடி இரங்கல் தெரிவித்துள்ளார். “திரு. குந்தன் ஷா மறைவு குறித்து அறிந்து வேதனை அடைந்தேன். சாமானிய மக்கள் தங்கள் வாழ்க்கையில் படும் அவதிகளை வேடிக்கையாகவும் குத்தலாகவும் அற்புதமாக வெளிப்படுத்தியதற்காக அவர் எப்போதும் நினைவில் கொள்ளப்படுவார். என் எண்ணங்கள் அவர் குடும்பத்தின் மீதும் அவர் ரசிகர்கள் மீதும் உள்ளன. அன்னாரது ஆன்மா சாந்தி அடையட்டும்.” என்று பிரதமர் குறிப்பிட்டுள்ளார்.
நிவர் புயல் நிலவரம் குறித்து தமிழக முதல்வர், புதுச்சேரி முதல்வருடன் பிரதமர் பேசினார்

பிரதமர் திரு.நரேந்திர மோடி, நிவர் புயல் நிலவரம் குறித்து தமிழக முதல்வர் திரு.எடப்பாடி பழனிசாமி, புதுச்சேரி முதல்வர் திரு.வி.நாராயணசாமி ஆகியோருடன் பேசினார். பிரதமர் பகிர்ந்துள்ள டுவிட்டர் பதிவில், “நிவர் புயல் தொடர்பான நிலவரம் குறித்து தமிழக முதல்வர் திரு.எடப்பாடி பழனிசாமி, புதுச்சேரி முதல்வர் திரு. வி.நாராயணசாமி ஆகியோரிடம் பேசினேன். மத்திய அரசு அனைத்து உதவிகளையும் செய்யும் என்று உறுதி அளித்தேன். பாதிக்கப்படக்கூடிய பகுதிகளில் உள்ள மக்கள் பாதுகாப்பாக இருப்பதற்காக நான் பிரார்த்திக்கிறேன்” என்று அவர் கூறியுள்ளார். ••••••
பார்வை குறைபாடு உள்ளவர்களுக்கான டி-20 கிரிக்கெட் உலக கோப்பை – 2017ல் பங்கு பெறும் அனைத்து போட்டியாளர்களுக்கும் பிரதமர் வாழ்த்து

பார்வை குறைபாடு உள்ளவர்களுக்கான டி-20 கிரிக்கெட் உலக கோப்பை – 2017ல் பங்கு பெறும் அனைத்து போட்டியாளர்களுக்கும் பிரதமர் திரு. நரேந்திர மோடி வாழ்த்து தெரிவித்துள்ளார். பார்வை குறைபாடு உள்ளவர்களுக்கான டி-20 கிரிக்கெட் உலக கோப்பை – 2017ல் பங்கு பெறவிருக்கும் போட்டியாளர்களுக்கும் துணை அலுவலர்களுக்கும் எனது வரவேற்பும் வாழ்த்துகளும். இந்த டி-20 கிரிக்கெட் உலகக் கோப்பை போட்டி விளையாட்டு வீரர்களின் திறமையை வெளிக் கொண்டு வந்து, பார்வை குறைபாடு உள்ளவர்களுக்கு மத்தியில் கிரிக்கெட்டை இந்த போட்டி மேலும் பிரபலப்படுத்தட்டும். பார்வை குறைபாடு உள்ளவர்களுக்கான டி-20 கிரிக்கெட் உலக கோப்பைக்கான கீதம் https://www.youtube.com/watch?v=Z0EN-zqS530″ என்ற முகவரியில் பதிவேற்றம் செய்யப்பட்டுள்ளது, என்று பிரதமர் கூறியுள்ளார்.
வெப்ப அலை மேலாண்மை மற்றும் பருவமழை தயார்நிலை குறித்து ஆய்வு செய்ய பிரதமர் தலைமையில் உயர்நிலைக் கூட்டம்

வெப்ப அலை மேலாண்மை மற்றும் பருவமழை தயார்நிலை குறித்து பிரதமர் திரு நரேந்திர மோடி இன்று ஆய்வு செய்தார். நாடு முழுவதும் 2022 மார்ச்- மே மாதங்களில் வெப்பநிலை மிக அதிகமாக இருப்பது பற்றி இந்திய வானிலை ஆய்வு மையம் மற்றும் தேசிய பேரிடர் மேலாண்மை ஆணையம் ஆகியவை கூட்டத்தின்போது எடுத்துரைத்தன. மாநில, மாவட்ட மற்றும் நகர அளவுகளில் வெப்ப செயல் திட்டங்களை தயார் செய்யுமாறு மாநிலங்களும் யூனியன் பிரதேசங்களும் அறிவுறுத்தப்பட்டன. தென்மேற்கு பருவமழைக்குத் தயாராகும் வகையில் ‘வெள்ள முன்னெச்சரிக்கைத் திட்டங்களைத்' தயார் செய்யுமாறும், தேவையான பாதுகாப்பு நடவடிக்கைகளை மேற்கொள்ளுமாறும் அனைத்து மாநிலங்களுக்கும் அறிவுறுத்தப்பட்டது. வெள்ள பாதிப்புகள் உள்ள மாநிலங்களில் ஆயத்தநிலை திட்டங்களை வகுக்குமாறு தேசிய பேரிடர் மீட்புப் படை கேட்டுக்கொள்ளப்பட்டது. மக்களிடையே போதிய விழிப்புணர்வை ஏற்படுத்துவதற்கு சமூக ஊடகங்கள் தீவிரமாகப் பயன்படுத்தப்பட வேண்டும். வெப்ப அலை அல்லது தீ விபத்துக்களால் உயிரிழப்புகள் ஏற்படுவதைத் தடுப்பதற்கு நாம் அனைத்து நடவடிக்கைகளையும் மேற்கொள்ள வேண்டும் என்று பிரதமர் சுட்டிக்காட்டினார். மேலும் இது போன்ற சம்பவங்களின் போது மீட்பு நடவடிக்கைகள் வெகு விரைவில் மேற்கொள்ளப்பட வேண்டும் என்றும் கூறினார். வெப்பநிலை அதிகரித்து வருவதைக் கருத்தில் கொண்டு மருத்துவமனைகளில் முறையான தீ விபத்து பாதுகாப்பு தணிக்கை மேற்கொள்ளப்பட வேண்டும் என்று அவர் வலியுறுத்தினார். நாட்டில் உள்ள வனப்பகுதிகளில் தீ விபத்துக்களால் ஏற்படும் பாதிப்புகளைக் குறைப்பதற்கு நடவடிக்கை எடுக்கப்பட வேண்டும், தீ விபத்தை உரிய நேரத்தில் முன்கூட்டியே கண்டறிவதற்கும் தீயை அணைப்பதற்கும் வன அதிகாரிகள் மற்றும் நிறுவனங்களின் திறனை மேம்படுத்த வேண்டும் மற்றும் தீ விபத்துக்குப் பிறகு மீட்பு நடவடிக்கைகளை துரிதப்படுத்த வேண்டும் என்றும் பிரதமர் வலியுறுத்தினார். வரவிருக்கும் பருவமழையைக் கருத்தில் கொண்டு மாசு ஏற்படுவதைத் தடுக்கவும், அதன் விளைவாக நீர் மூலம் பரவும் நோய்கள் பரவுவதைத் தவிர்க்கவும், குடிநீரின் தரத்தைக் கண்காணிப்பதற்கான ஏற்பாடுகளை உறுதி செய்ய வேண்டும் என்று பிரதமர் அறிவுறுத்தினார். வெப்ப அலை மற்றும் வரவிருக்கும் பருவமழையின் போது ஏதேனும் சம்பவங்கள் நடைபெற்றால் அவற்றை எதிர்கொள்வதற்குத் தயாராகும் வகையில் மத்திய மற்றும் மாநில முகமைகள் இடையே சிறந்த ஒத்துழைப்பின் அவசியம் குறித்தும் கூட்டத்தின்போது விவாதிக்கப்பட்டது. பிரதமரின் முதன்மை செயலாளர், பிரதமரின் ஆலோசகர்கள், அமைச்சரவை செயலாளர், உள்துறை, சுகாதாரம், ஜல் சக்தி அமைச்சகங்களின் செயலாளர்கள், தேசிய பேரிடர் மேலாண்மை ஆணைய உறுப்பினர், தேசிய பேரிடர் மேலாண்மை ஆணையம் மற்றும் இந்திய வானிலை ஆய்வு மையத்தின் தலைமை இயக்குநர்கள், தேசிய பேரிடர் மீட்புப் படையின் தலைமை இயக்குநர் ஆகியோர் கூட்டத்தில் கலந்து கொண்டனர்.
குஜராத் மக்களுக்கு பிரதமரின் செய்தி

குஜராத் மாநிலத்தில் உள்ள எனது சகோதர சகோதரிகளே, மகாத்மா காந்தியும், சர்தார் படேலும் வாழ்ந்த மாநிலமான குஜராத்தில் தற்போது ஒருவிதமான சூழ்நிலை நேற்று முதல் நிலவுகிறது. அங்கு வன்முறைகள் நிகழ்கின்றன. வன்முறையினால், எந்த விதமான பலனும் ஏற்படப்போவதில்லை என்பதை நாம் அறிவோம். நாம் இணைந்து செயல்பட்டால் தான் மாநிலம் வளர்ச்சியை அடைய முடியும் என்பதில் மிகுந்த நம்பிக்கைக் கொண்டுள்ளோம். அமைதி என்ற ஒரே மந்திரத்தை கடைப்பிடிப்பது முக்கியம் என்று எனது சகோதர சகோதரிகளை இந்நேரத்தில் நான் கேட்டுக் கொள்கிறேன். பேச்சுவார்த்தைகளின் மூலமாக எல்லாப் பிரச்சினைகளையும் தீர்க்க முடியும். ஜனநாயகத்தின் கோட்பாட்டை நாம் பின்பற்ற வேண்டியது அவசியம். நம்மிடையே உள்ள பிரச்சினைகளை பேச்சுவார்த்தைகளின் மூலம் தீர்வு காண வேண்டும். அதனால், குஜராத் மாநிலம் புதிய உச்சத்தை அடைய முயற்சி மேற்கொள்ள வேண்டும். இது குஜராத் மாநிலத்தில் உள்ள சகோதர, சகோதரிகளுக்கு என்னுடைய பணிவான வேண்டுகோள்.
இந்தியாவுக்கும் நைஜீரியாவுக்கும் இடையே மாற்றியமைக்கப்பட்ட விமானச் சேவைகள் ஒப்பந்தக் கையெழுத்திடலுக்கு மத்திய அமைச்சரவை ஒப்புதல்

இந்தியாவுக்கும் நைஜீரியாவுக்கும் இடையே மாற்றியமைக்கப்பட்ட விமானச் சேவைகள் ஒப்பந்தக் கையெழுத்திடலுக்கு பிரதமர் திரு நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது. முந்தைய ஒப்பந்தம் 1978 ஜனவரி 31 –ந் தேதி கையெழுத்திடப்பட்டது. இந்த ஒப்பந்தத்தின் புதிய வடிவம் தற்போதைய சர்வதேச சிவில் விமான போக்குவரத்து அமைப்பின் நெறிகளுக்கு ஏற்பவும் சிவில் விமானப் போக்குவரத்துத் துறையில் ஏற்பட்டுள்ள நவீன மேம்பாடுகளைக் கருத்தில் கொண்டும் வரையப்பட்டுள்ளது. இரு நாடுகளுக்கும் இடையே விமான சேவைகளை மேம்படுத்தும் நோக்கத்துடன் இது உருவாக்கப்பட்டுள்ளது. இந்த மாற்றியமைக்கப்பட்ட உடன்பாடு இந்தியா, நைஜீரியா இடையிலான சிவில் விமான போக்குவரத்து தொடர்புகளில் முக்கிய அடையாளமாக விளங்குகிறது. இந்த உடன்பாடு இரு நாடுகளுக்கிடையே வர்த்தகம், முதலீடுகள், சுற்றலா, பண்பாட்டு பரிவர்த்தனை ஆகியவற்றை வெகுவாக உயர்த்தும் திறன் கொண்டது. இந்த விமானச் சேவைகள் ஒப்பந்தத்தின் முக்கிய அம்சங்கள் வருமாறு: இரு நாடுகளும் ஒன்று அல்லது அதற்கு மேற்பட்ட விமான நிறுவனங்களை நிர்ணயித்துக் கொள்ளலாம். ஒரு நாட்டின் நிர்ணயிக்கப்பட்ட விமான நிறுவனம் அடுத்த நாட்டின் பகுதியில் விற்பனை மற்றும் சேவை மேம்பாட்டுக்கான அலுவலகங்களை அமைத்துக் கொள்ளும் உரிமை பெறுகிறது. இரு நாடுகளும் முற்றிலும் சரக்குகள் கொண்ட விமானச் சேவைகளை அடுத்த நாட்டில் எந்த எண்ணிக்கையில் வேண்டுமானாலும் நடத்திக் கொள்ளலாம். முழுமையான மூன்றாவது, நான்காவது, ஐந்தாவது போக்குவரத்து உரிமைகள் சுதந்திரத்தின் கீழ் எந்தவகை விமானத்தின் மூலமும் அதனை நடத்தலாம். நிர்ணயிக்கப்பட்ட விமான நிறுவனம் தங்களது சேவைகள் குறித்த கட்டணங்களைத் தாங்களே நிர்ணயித்துக் கொள்ளலாம். வர்த்தக அம்சங்களைக் கருத்தில் கொண்டு நியாயமான விலைகள் அடிப்படையில் இதனை நிர்ணயிக்க வேண்டும். நிர்ணயிக்கப்பட்ட விமான நிறுவனம் அது தரப்பு நிர்ணயித்த வேறு விமான நிறுவனங்களுடன் ஒத்துழைப்பு விற்பனை ஏற்பாடுகள் செய்து கொள்ளலாம். பிற விமான நிறுவனங்களுடனும் இதே போன்ற ஏற்பாடுகளைச் செய்து கொள்ளலாம். புதிய பிரிவுகளின்படி ஒவ்வொரு தரப்பும் வாரத்திற்கு அதிகபட்சமாக ஏழு முறை விமான சேவைகளை நடத்தலாம். ஏற்றுக்கொள்ளப்பட்ட வழித்தட பட்டியலின்படி இதனை அமைத்துக் கொள்ள வேண்டும். இதுதவிர இந்தப் புதிய விமானச் சேவை ஒப்பந்தம் கீழ்க்கண்டவை தொடர்பான பிரிவுகளைக் கொண்டுள்ளது. செயல்நிலை அனுமதியை திரும்பப் பெறுவது அல்லது தற்காலிகமாக நிறுத்துவது, ஒப்புக் கொள்ளப்பட்ட சேவைகளை நடத்துவது சார்ந்த கொள்கைகள், வழித்தட நெகிழ்ச்சித்தன்மை, வர்த்தக வாய்ப்புக்கள், விமான போக்குவரத்தப் பாதுகாப்பு, விமானப் போக்குவரத்து பாதுகாப்புத் தொடர்பான பிரிவுகள். இவையனைத்தும் இந்திய விமானச் சேவைகள் ஒப்பந்த மாதிரியில் அமைக்கப்பட்டிருக்கும்.
அமெரிக்க அதிபர் பராக் ஒபாமாவுடன் பிரதமர் மோடி தொலைபேசியில் உரையாடல்

அமெரிக்க அதிபர் திரு. பராக் ஒபாமாவுடன் பிரதமர் திரு. நரேந்திர மோடி நேற்று மாலை தொலைபேசியில் உரையாடினார். கடந்த சில வருடங்களாக இந்தியா மற்றும் அமெரிக்கா இடையே உள்ள ஒத்துழைப்பு உறவு மற்றும் ஒட்டுமொத்த முன்னேற்றம் குறித்த தங்களின் மனநிறைவினை இரு தலைவர்களும் வெளிப்படுத்தினர். இந்தியா மற்றும் அமெரிக்க இடையேயான ஒத்துழைப்பு உறவினை மேலும் வலுபடுத்த்துவதற்கான முயற்சிகள் மேற்கொண்டதற்காக அதிபர் ஒபாமாவுக்கு பிரதமர் மோடி நன்றி தெரிவித்தார். அதிபர் ஒபாமாவின் எதிர்கால முயற்சிகளுக்கு பிரதமர் வாழ்த்து தெரிவித்தார்.
கூடுதல் செயலர்கள் மற்றும் இணை செயலர்களுடன் பிரதமரின் ஐந்தாவது கலந்துரையாடல்

பிரதமர் திரு. நரேந்திர மோடி வெள்ளிக்கிழமையன்று இந்திய அரசின் 90 கூடுதல் செயலர்கள் மற்றும் இணை செயலர்களுடன் கலந்துரையாடலை மேற்கொண்டார். இந்த கலந்துரையாடலுடன் திட்டமிடப்பட்ட ஐந்து கலந்துரையாடல்களும் நிறைவு பெற்றன. இந்த கலந்துரையாடலின் போது, அதிகாரிகள், தங்கள் அனுபவங்களை குறிப்பாக, ஆளுமை, சமூக நலத்துறை, பழங்குடியினர் மேம்பாடு, வேளாண்மை, தோட்டக்கலை, சுற்றுச்சூழல் மற்றும் வனத்துறை, கல்வி, திட்ட அமலாக்கம், நகர்புற மேம்பாடு மற்றும் போக்குவரத்து உள்ளிட்ட தலைப்புகளில் பிரதமரிடம் பகிர்ந்து கொண்டனர். அதிகாரிகள் ஆளுமையை எளிமைப்படுத்தும் நடைமுறைகளை மேம்படுத்த பணியாற்றவேண்டும் என்று வலியுறுத்தினார். திட்டங்கள் மற்றும் செயல் திட்டங்கள் மாதிரி திட்டங்களாக திகழும் வகையில் அமைய வேண்டும் என்றும் அவர் கூறினார். அதன் மூலம் வெற்றி அடைய வேண்டும் என்றும் அவர் கூறினார். தற்போதைய நேர்மறையான சூழல் இந்தியாவிற்கு சாதகமாக இருப்பதை விவரித்த பிரதமர், அதிகாரிகள் புதிய இந்தியாவை 2025ம் ஆண்டுக்குள் உருவாக்கும் லட்சியத்தை நோக்கி பாடுபட வேண்டும் என்று கேட்டுக் கொண்டார்.